	
	    Budapest Főváros Önkormányzata


	
	    

	
	    Városfejlesztési Főpolgármester-helyettes

	*1000052415729*
	*1000052415729*
	ikt. szám:
	FPH059 /368 - 5 /2013
	
	tárgy: Javaslat a „Budapest főváros építészeti örökségének fővárosi helyi védelméről„ szóló önkormányzati rendelet megalkotására

	
	előkészítő:
	Városépítési Főosztály

	
	egyeztetésre megküldve:
· A Fővárosi Közgyűlés Állandó Bizottságai és Tanácsnokai részére




Előterjesztés
a Közgyűlés részére

Tisztelt Közgyűlés!
A főváros városképe és történelme szempontjából meghatározó épített környezet védelmét az 54/1993. (1994.II.1.) Főv. Kgy. számú rendelet (a továbbiakban: Rendelet) szabályozza. A Rendelet hatályba lépése óta eltelt közel 20 év alatt az épített örökség védelmének jogszabályi környezete számos ponton változott, azonban a Rendelet előírásai a kezdetektől napjainkig gyakorlatilag változatlan formában szabályozzák a Fővárosi Közgyűlés által fővárosi helyi védelem alá helyezett épületeket, épületegyütteseket. A Rendelet felülvizsgálatának, végül új rendelet megalkotásának a közelmúltban az építésügyet érintő, nagy számú új és módosult jogszabály hatálybalépése adott aktualitást, mivel ezek a jogszabályi változások a fővárosi helyi védelem alá helyezett építészeti örökség védelmét is jelentősen érintik. 
Az épített környezet alakításáról és védelméről szóló 1997. évi LXXVIII. törvény (a továbbiakban: Étv.) 57. § (3) bekezdése és a 62. § (7) bekezdése a Fővárosi Önkormányzat hatáskörébe utalja a helyi építészeti örökség védelmével összefüggésben a helyi védetté nyilvánításról vagy annak megszüntetéséről, továbbá a védettséggel összefüggő korlátozásokról és kötelezettségekről és támogatásokról a Budapest főváros építészeti örökségének fővárosi helyi védelméről szóló rendelet megalkotását.
A rendelet-tervezet – a törvényi felhatalmazás alapján – a korábbi Rendelet fő céljait megtartva, az építészeti örökség kiemelkedő értékű elemeinek megőrzése érdekében – a megváltozott jogszabályi környezethez igazodva – újraszabályozza a helyi védelem keletkezésére és megszűnésére, a korlátozásokra és kötelezettségekre valamint a védettségek érdekében biztosított önkormányzati támogatásra vonatkozó előírásokat.
Az alábbiakban bemutatásra kerülnek a rendelet-tervezetnek a Rendelethez képest javasolt változtatásai. 
Általános rendelkezések

A rendelet tervezetben  használt fogalmak a magasabb szintű jogszabályokban bevezetett fogalmakra épülve, azokkal összangban kerültek meghatározásra.

A helyi védelem keletkezése és megszűnése

A helyi védelem keletkezésének és megszűnésének szabályai biztosítani kívánják, hogy a védetté nyilvánításra irányuló kezdeményezéseket értékvizsgálat alapján készített értékvédelmi dokumentáció alapozza meg. Ezzel biztosítható az ötletszerű vagy az építészeti értékek védelmének szándékától eltérő indíttatású kezdeményezések kiszűrése, és megteremthető a megalapozott döntéshozatal és a szakszerű értékőrző tevékenység.
A védetté nyilvánítási eljárásban érdekeltek levélben történt értesítése korábban jelentős adminisztrációs terheket jelentett a Főpolgármesteri Hivatal számára, ugyanakkor a földhivatali nyilvántartás adatai alapján címzett levelek gyakran nem jutottak el az érdekeltekhez. Mindezek ismeretében a Főpolgármesteri Hivatal Ügyfélszolgálati Irodáján történő kifüggesztés és az Internetes hírportálon történő közzététel a mai viszonyok között biztosabb, célszerűbb tájékoztatási módot jelenthet. Így az érdekelteken túl a téma iránt érdeklődők is értesülhetnek az építészeti érték védetté nyilvánításáról vagy annak megszüntetéséről, azonban észrevételt továbbra is csak az érdekeltek tehetnek, melynek határideje 15 nap. Az ingatlan-nyilvántartási feljegyeztetés jogbiztonságot ad a tulajdonosnak, mivel a tulajdonában lévő ingatlannal kapcsolatos jogi változtatás a tulajdoni lapon megjelenik.
A műemlékek, műemléki környezetek, műemléki jelentőségű területek (MJT) – összefoglaló néven országos (nemzeti) örökség – és a helyi építészeti örökség viszonyát az Étv. 57. § (1)-(2) bekezdése úgy határozza meg, hogy a helyi építészeti örökség védelme az országos egyedi műemléki védelemre nem terjedhet ki, ugyanakkor az országos területi műemléki védelemben helyi egyedi védelem lehetséges. Ebből következik azonban, hogy az országos területi műemléki védelemben helyi területi védelem nem lehetséges. A rendelet tervezet 6. § (2) bekezdése ezzel összhangban úgy rendelkezik, hogy amennyiben helyi egyedi védettségű építményt országos egyedi műemléki védelem alá helyeznek, vagy helyi területi védettségű épületegyüttest országos területi védelem alá helyeznek, a Közgyűlés a helyi egyedi védettségű építmény vagy a helyi területi védettségű épületegyüttes helyi védelmét megszünteti.

Korlátozások és kötelezettségek

A korlátozásokra és kötelezettségekre vonatkozó szabályok hivatottak elérni azt a célt, hogy a helyi védettségű építészeti örökség építészeti értékei hosszú távon is megőrizhetőek legyenek, hiszen társadalmi érdek a várost alkotó legértékesebb épületállomány jó minőségben való fennmaradásának biztosítása, a védett épületegyüttesek karakterének megőrzése. Ennek érdekében bontásra, részleges bontásra csak kivételes esetben kerülhet sor, ha az épületegyüttesben vagy az egyedi védettségű építmény közvetlen környezetében lévő bontani kívánt épület vagy az egyedi védettségű építmény bontani kívánt épületrésze építészeti értéket nem hordoz. Az építészeti érték szakszerű megállapítása érdekében részletes értékvédelmi dokumentáció készítése szükséges, amelynek felmérési tervet is tartalmaznia kell. Ennek megfelelően a rendelet-tervezet 10. § (4) bekezdése szerint bontásra vagy részleges bontásra csak az építményről értékvizsgálat alapján készült részletes értékvédelmi dokumentáció birtokában kapott építésügyi hatósági engedély szerint és az építmény értékes építészeti elemeinek, tárgyainak megőrzését követően kerülhet sor.
A helyi védettségű építészeti örökség építészeti értékeinek megőrzése szakmai és anyagi támogatással is segíthető, annak érdekében, hogy a tulajdonosok az átlagoshoz képest nagyobb költséggel és speciális szakmai ismeretekkel megvalósítható értékőrző felújításaik során ne maradjanak magukra. Szakmai támogatás a jelenleg hatályos jogszabályi keretek között elsősorban településképi véleményezés útján valósulhat meg az Étv. rendelkezései alapján, a 314/2012. (XI.8.) Korm. rendelet 21. § (2) bekezdésében szabályozottak szerint. Ennek megfelelően a fővárosban a fővárosi helyi építészeti értékvédelem alá vont építmények esetében az elsőfokú építésügyi hatósági eljárásokhoz a főpolgármester adhat településképi véleményt. 

Építészeti Értékvédelmi Támogatás

A helyi védettségű építészeti örökség építészeti értékeinek megőrzéséhez a Fővárosi Önkormányzat – az éves költségvetésében biztosított előirányzat keretében – anyagi támogatást is nyújt a rendelet hatálya alá tartozó építmények felújításához kiírásra kerülő „Építészeti Értékvédelmi Támogatás” pályázata kapcsán. Az építészeti értékek megőrzése érdekében vissza nem térítendő támogatás nyújtható az építészeti értéket felújítani szándékozó tulajdonos számára. 
A pályázat célja olyan, az eredeti építészeti értékek megújulását eredményező munkák elvégzésének segítése, amelyek a fővárosi védelem alá helyezést indokolttá tették. A támogatás hangsúlyozottan az építészeti értékek megőrzését szorgalmazza. Az épületek megfelelő műszaki állapotban tartásához szükséges, a jókarbantartás körébe sorolható munkák elvégzését továbra is más források – önerő, egyéb pályázatok – bevonásával lehet megvalósítani. Ezzel biztosítható, hogy a támogatás a lehető leghatékonyabban szolgálja a főváros által védelem alá helyezett építészeti értékek megőrzését.
A Rendelet szerint a pályázat útján vissza nem térítendő támogatás és kamatmentes kölcsön nyújtható. 1994-ben és az azt követő néhány évben a kamatmentes kölcsön kedvelt támogatási forma volt a pályázók körében, azonban az utóbbi évek gazdasági nehézségei miatt egyre kevesebben jelentkeztek erre a támogatási formára. A Rendelet azt is meghatározta, hogy a Közgyűlés által e támogatásra jóváhagyott éves keret legalább 50 %-át kamatmentes kölcsönként kell felhasználni. Ez a szabály pár éve azt eredményezi, hogy a rendelkezésre álló összegnek a kamatmentes kölcsönként nyújtható fele nem kerül teljes mértékben kihasználásra, mivel kevés a jelentkező. A következő évi költségvetés tervezésénél az előző évben kiosztásra került támogatás és kamatmentes kölcsön összegét kell alapul venni, így belátható, hogy a szabály változatlan formában a keret leépülését eredményezheti, pedig a vissza nem térítendő támogatásra a mai napig nagy az érdeklődés. A lefelé irányuló spirálba került folyamat megállítása érdekében a rendelet-tervezet kamatmentes kölcsönként adható támogatást nem tartalmaz.
A pályázat a Fővárosi Közgyűlés döntése alapján, az általa elfogadott tartalom alapján kerül kiírásra. 
A Rendelet melléklete, „Budapest helyi védettségű értékeinek jegyzéke” (a továbbiakban: Jegyzék) új címmel és új szerkesztéssel, de változatlan tartalommal, rendelet-tervezet mellékletét képezi. Az új rendelet elfogadását és hatályba lépését követően kerül  sor a Jegyzék korszerűsítésére az új rendeletben rögzített szabályok szerint. 
A jogalkotásról szóló 2010. évi CXXX. törvény (a továbbiakban: Jat.) 17. § (1)-(2) bekezdése értelmében az új rendelet várható következményeit felmérve elkészült a rendelet hatásvizsgálata és megvizsgáltuk az új rendelet valamennyi jelentősnek ítélt hatását. A rendelet-tervezet Jat. 19. § (2) bekezdése szerinti társadalmi közzététele megtörtént.
Kérem a Tisztelt Közgyűlést, hogy az előterjesztést megtárgyalni és a döntési javaslatot elfogadni szíveskedjék!

Döntési javaslat
A Fővárosi Közgyűlés úgy dönt, hogy:

Megalkotja a ……../2013. (……..) számú Budapest főváros építészeti örökségének fővárosi helyi védelméről szóló önkormányzati rendeletét az előterjesztés 1. számú melléklete szerinti tartalommal.
határidő:	2013.05.15.
felelős: 	Tarlós István

Felkéri a Főpolgármestert, hogy gondoskodjon a „Budapest fővárosi helyi védettségű építészeti örökségének jegyzéke” felülvizsgálatáról.
határidő:	2013.07.30. 
felelős: 	Tarlós István
Döntéshozatal módja:
Az 1. pont elfogadásához minősített, a 2. pont elfogadásához egyszerű szavazattöbbség szükséges.

Budapest, 2013. április „   ”
	

	Szeneczey Balázs dr.
főpolgármester-helyettes

	Láttam:

	Sárádi Kálmánné dr.
főjegyző





mellékletek:
Budapest Főváros Önkormányzat Közgyűlésének …../2013. (……..) önkormányzati rendelete Budapest főváros építészeti örökségének fővárosi helyi védelméről és a főváros városképe és történelme szempontjából meghatározó épített környezet védelméről szóló 54/1993. (1994.II.1.) Főv. Kgy. rendelet melléklete, „Budapest helyi védettségű értékeinek jegyzéke”, változatlan tartalommal, „Budapest fővárosi helyi védettségű építészeti örökségének jegyzéke” címmel

